khistorydata/jeongjo-sjw-relations huggingface dataset:
정조 4년 · 목
予曰。卿其勞力多矣。役事何如。民始曰。功力別無多入矣。石材今有區處。而材木太有不足之慮矣。予曰。圖形改出似好矣。民始曰。當改圖。而行閣爲五十間。正堂爲二十三間。合爲七十餘間矣。予曰。定礎何不以十六日爲之乎。民始曰定礎以十六日。上樑以十八日。則功役物力。似有未及。且子坐午向。則柳東亨曰。似勝於癸坐丁向。而如從子坐。則閣勢橫斜。癸坐則今爲利年。閣勢方正矣。予曰。依此爲之好矣。民始曰。如此之故。定礎日子。使擇十日後望前矣。予曰。九月內可以造成乎。民始曰。申飭工匠。將以九月念前爲期矣。予曰。後邊善爲葺治也。石材盡爲輸入。則似可易成矣。民始曰。石材則將以築城次。方有近千塊云。自本營運來爲計。而石柱則當以來月初。浮出運來。似無未及之弊矣。內置木。當以靑陽門運出乎。予曰可也。民始曰。訓將病勢。未知何時得差。而方扶病來坐東營。有難蕫役。事可悶矣。予曰。如非此人。則更得何處乎。民始曰。小臣亦有病不實矣。予曰。今有他人乎。民始曰。實無可合之人矣。予曰。何以逐日來檢乎。間日看飭無妨矣。民始曰。木石旣備之後。使訓將第爲來在東營檢飭。亦無不可矣。予曰甚悶矣。民始曰。移次所。亦爲淺露。從速畢役。是所望也。予曰。圖形改正以入。
정조 4년 · 강
右議政李徽之箚請姜忱嚴加處分。賜批。
정조 4년 · 목
箚略曰。臣伏聞持平姜忱。因洪柱翼之疏。爲祖對卞。疏批未下。元本雖未及見。辭意之絕悖。人多傳說。何其無忌憚也。爲其子孫者。爲其祖有可卞之事。則只當痛迫詳卞而已。何敢顚倒國是。曲成義理。熒惑 天聽。若是無嚴乎。噫。彼陰邪之徒。潛懷樂禍之心。强取不當言之二字。文餙唱和。欲掩其跡。此固爲 國家之罪人也。今忱也。不思公議之已定。罔懲當日之嚴勘。吁可異也。夫世龜疏中一句語。極其駭悖。其時爲世龜出力伸救者。猶曰語不擇發。又妄率。彼亦不能自掩。膽諸疏中。而反以此無倫悖戾之語。一何放肆之甚也。臣謂如此之人。嚴加處分焉。批以。向來臺啓。急於論人。追提百年前事。不嫌語犯莫重。況在今 肅祖處分已定之後。旣被譴遞。不必疊床。而至於本事。卿箚盡之。不須說也。又若倒戈反擊。大非美習。彼之爲詈。殆無餘蘊。實所駭惑者。容竢再明賓對日。議卿等決之也。仍命遣史官傳諭右議政。
정조 4년 · 강
分揀前翰林李集斗。
정조 4년 · 목
敎曰。不過新進生疏之致。且經屢月。合有分揀之道。前翰林李集斗。口傳付職。又敎曰。翰林李集斗牌招入直。
정조 4년 · 목
敎曰。右承旨聞有實★(虫+羔)。許遞。前望單子入之。
정조 4년 · 강
給伊川平康等邑漂戶恤典。
정조 4년 · 목
江原監司金尙集。以伊川平康等邑民家漂墊馳啓。敎以。伊川平康漂墊人家。雖不甚多。人物致死。至於八人之多。事狀亦有矜惻者。元恤典外。各別顧恤事回諭。
정조 4년 · 강
御宜政殿。召見下直守令。成川府使金魯淳。三陟府使李獻慶。肅川府使崔雲羽。通津府使成玉。豐德府使王漢禎。咸興判官尹昌濂。陝川郡守李顯發。交河郡守洪載淵。平昌郡守洪樂舜。
정조 4년 · 목
予曰。下直守令進前。魯淳進伏。予曰。久爲承旨。爲勞亦大。副擬落點。予意有在。爾其下去。無負此意也。魯淳曰。天恩罔極。敢不憚竭心慮。圖報萬一乎。獻慶進伏。予曰。向在北靑。亦云徑歸。三陟則近多痼弊云。爾其振刷也。獻慶曰。敢不竭力奉公乎。雲羽進伏。予詢職姓名。因命誦七事。玉進伏。予曰。久以宣傳官任使。而且是初邑。爾其盡職奉公。毌負朝家之意。漢禎進伏。予詢職姓名訖。予曰。爾之善治。到處皆然云。予庸嘉之。爾其一乃心慮。無或疏忽也。昌濂進伏。予詢職姓名。命誦七事。顯發載淵樂舜。以次進伏。予詢職姓名。命誦七事。
정조 4년 · 강
遞承旨李亨逵。以鄭志儉代之。
정조 4년 · 목
政院以亨逵牌不進啓稟。敎以。許遞。前望單子入之。
정조 4년 · 강
遞承旨鄭昌順。
정조 4년 · 목
敎曰。都承旨許遞。前望單子入之。
정조 4년 · 강
御寶慶堂。召見慶尙道按覈御史林濟遠。
정조 4년 · 목
予曰。觀書啓。本事外三條。善得來矣。贖錢所自犯。爲幾何耶。濟遠曰。私用下記。爲二千餘兩矣。予曰。人蔘剩利爲幾何耶。濟遠曰。此係京貿本價之多小。未敢知其爲幾何也。予曰。還耗加用。爲幾何兩耶。濟遠曰。此係穀價之多少矣。予曰。刑杖旣改造。必有傷殺人命者矣。濟遠曰。此則未聞之矣。予曰。多有人怨耶。濟遠曰。專以立威爲主矣。予曰。樂彬眞殺無赦矣。別單亦善爲之矣。但有一事可疑。漆谷卽冷武。陰竹乃李采。則今亦無勢者。一二殘邑外。豈無他犯者耶。濟遠曰。所見適如此矣。予曰。刻誌則漆谷外皆有之耶。濟遠曰。間有許多棍中。一二未及刻者。而漆谷則都無所刻。故擧其甚者論之矣。濟遠將退。予曰。沿路農形何如。濟遠曰。大體豐年。而嶺不如湖。湖不如畿矣。予謂志儉曰。升補未及設行耶。志儉曰。以日熟不得爲之矣。予曰。注書出去。宣傳官領入於宣傳官望三人偕入事分付。承命趨出吳毅常與鄭㵙鄭麟采白東衡偕入。予詢姓名武技及一家。
정조 4년 · 강
命保放罪人洪樂彬。明日次對後。捧招以聞。
정조 4년 · 목
觀此書啓。臺疏所論二件事外。又出三大案。尋常道伯之所不敢爲者。如渠地處。若是之恣意。無難犯法。嚴問取服。如法照勘。眞所謂無容更議。渠之所犯。無非絕悖無狀之事。是可忍也。孰不可忍。渠之謂也。何待覆奏。保放罪人洪樂彬。卽令該府嚴囚。明日次對罷後。開坐捧口招以聞。
정조 4년 · 강
推大司諫李敬玉。
정조 4년 · 목
敎曰。姜忱疏語。多失論賚。豈或急於申辨。不遑細究乎。乃敢任情信口。從而反詈對駁。昨日相臣之箚。亦出於正風習勵廉耻之意。予所歎賞。擬俟朝日賓筵之商處。蓋以忱之罪爲不些也。然忱之所犯。非關於如何之事。則兩司長之迭上箚本。事面不已重乎。萬一有過於此之擧。將以何擧應之。一或似矣。再實不可。此非爲忱地也。所重惜者。臺閣擧措也。不可無提撕之道。大司諫李敬玉推考。
정조 4년 · 강
有政。吏曹參判徐浩修進。
정조 4년 · 목
敎曰。禮刑判聞有實★(虫+羔)許遞。政官牌招開政。○以李性源爲刑曹判書。金夏材爲大司成。徐有慶爲禮曹判書。
정조 4년 · 강
命明日晝講爲之。次對時兼行。
정조 4년 · 강
命御史。明日次對。同爲入侍。
정조 4년 · 목
正言姜★(亻+寅)。以父病陳疏乞遞。批許捄護。
정조 4년 · 강
遣承旨。詣 永寧殿。雨漏處奉審以來。
정조 4년 · 강
遣承旨。詣 元陵奉審。
정조 4년 · 목
敎曰。夜雨大霔。月前修補處。更無蹲退渟滀之患乎。左承旨馳詣 元陵。奉審以來。
정조 4년 · 강
御宣政殿。行晝講及次對。持進官李衍祥。假注書徐有寧。承旨李鎭恒。玉堂權以綱尹尙東。安春君烿。武臣金樂豊。
정조 4년 · 목
講孟子。○予曰。昨日右相箚。予所歎賞。而至於兩司長官之相繼進箚。不亦過乎。箚異於疏。自非大事。則寧有兩司長官迭箚之擧乎。左議政徐命善曰。誠如聖敎。昨日諫長推考傳敎。果至當矣。右議政李徽之曰。姜忱以其祖世龜疏中一句語。爲建天地不悖之義理。極爲駭妄。而又反詈言者。驅之於罔測之科者。此習不可長。故臣有所進箚矣。命善曰。臣未見姜忱之疏。而聞傳聞之句語。則誠極駭妄矣。予曰。右相之箚。出於正風習勵廉耻之意。隨事如是則好矣。命善曰然矣。徽之曰。姜忱堂錄時。以厥祖之事。頗有人言。而臣以其時文衡。得見世龜原疏。則似是老悖不省之言。而其本心則容有可恕。故臣亦圈點於忱矣。今以此句語。反爲之義理者。寧有是耶。當時如此之說出。而一轉爲保護之說。再轉而爲不利於 春官之說。欲售網打一邊之計者。皆此之爲也。予曰。使柱翼果如姜忱之疏。則何乃不言於前。而今始言之耶。此誠如右相之箚矣。徽之曰。柱翼與啓橲。雖是一家。而不甚親切。且以渠之師門事。與啓能相絕云矣。予曰。柱翼之師誰也。徽之曰。尹鳳九也。命善曰。姜忱今而言之。人孰信之。予曰。肅廟處分。極爲嚴正。而到今柱翼。重言複言亦太過矣。徽之曰。臣亦以爲過矣。予曰。姜忱之罪。何以處之。命善曰。用削板之典何如。予曰。削去仕版也。予曰。姜世龜。辛巳年間。想已病退矣。戶曹判書蔡濟恭曰。時年八十。退居溫陽。縣道封章矣。予曰。以姜世龜原疏。言其義理。則其時聖明在上。儲位自安。作爲此等說者。爲罪云爾。則是誠然矣。若以子母鹿三字。爲其罪案。予所未知也。此不過引古語而書者也。又況摘抉文字。本非美習者乎。濟恭曰。其時四字義理。無人不爲。右相之先臣。以玉堂有所懷。亦有此說矣。右相則以爲。自中有此議論。則固無所妨。異已者言之。則有甚麼意思云矣。徽之曰。其時處分之後。先臣以玉堂請對。則不許入侍。下詢其請對之由。先臣書進所懷。果有保安 東宮之說。而保安與保護有異。保安卽保嗇慰安之義也。予曰。今已收殺。置之也。予曰。洪樂彬事。誠萬萬痛駭矣。命善曰。本事外三件事。尤極無狀矣。昨年舊還減捧辭敎。何等懇惻。而樂彬身爲道伯。數外加徵。圖取其耗。使惠澤不得下究。蔘則 御藥所用。而如是幻弄。爲渠取利之資。至於朱點私標等事。直是駔儈之所不爲矣。予曰。樂彬與李秉鼎。貽羞朝廷極矣。御史査啓旣如是。則渠豈有發明之說乎。濟遠曰。換錢還穀刑杖等事。印符分明。證左昭著。渠必不敢發明。而惟貢蔘事。則無所執之文書。然其時所捧之蔘。旣有朱標。且不書邑號云矣。予曰。內局嶺南春等貢蔘中。有朱標無邑號者。詳問以入。予命判義禁蔡濟恭。同義禁鄭一祥。先退開坐。亦命濟遠先退。刑曹判書李性源牌招。予曰。登極以後。懲貪之典。雖不用。而至今番。與前有異。以嶺營事言之。渠若有一分畏戢。豈敢如是。丙申以前。則予皆付之令前。而近來如此之人。決不可恕矣。樂彬如有一分可生之道。則固不當必置之法。而若果如繡啓中語。則斷無饒貸之意矣。非但外方。內營亦然。京中軍門。俱是殘局。而初無大將所用之財。皆以卞別用之。立制固未盡善。而用其不當之財。畢竟如有營儲。稱以別備者。誠爲可笑。予非疑於今日將臣。是故摘奸亦不爲之。而若或有犯法之事。則營門與他自別。當以軍法論矣。下敎如是之後。能胥懷畏戢之心乎。命善曰。上敎若是嚴截。孰不愓念乎。徽之曰。聖敎如是。而若不奉承。則殆非人理。寧有是乎。予曰。有則改之。無則加勉也。衍祥曰。頃者洪忠水使任嵂下去時。有弓矢筒箇。以外武庫所儲賜給之命矣。軍器寺元無筒箇。而有別儲錢四百兩。以此新造。以爲日後賜給之地何如。予曰。以相當物賜給。新造則姑置也。衍祥曰。臣於閤外。見藥房提調。則以爲崇範門門鑰。使藥房掌務官掌之事有命。而掌務官之掌鑰。事面如何。武兼廳與門相近。使武兼掌之似好云矣。臣旣聞其言。故敢此仰達矣。予曰。此與守門將之掌鑰有異。而渠輩厭苦欲免。掌務官汰去。仍使渠輩次知可也。志儉曰。兵判俄奏內局掌務官事。受人之言。不當奏而奏推考何如。予曰。前所與聞之事故言之。置之也。
정조 4년 · 강
左議政徐命善。以嶺南按覈使林濟遠書啓別單覆啓。
정조 4년 · 목
命善啓言。卽伏見慶尙道按覈御史林濟遠書啓。則以爲。南倉錢事。留庫錢五千兩。以婢貢給代條。出給於松都人。又出給同庫錢四千九百兩於尙州人。而俱有踏印傳令。金興宅招以爲。居間換錢者。前後四次。合爲一萬兩。而五千一百兩。以營各庫錢及耗條作錢受出。南倉錢四千九百兩。果以婢貢上納名色。十二月受出於本倉。三月備還于前監司所親京中富人李顯基處云。尹彥鐸招以爲。婢貢上納馱價。當爲五百九十四兩零。故營門之推移換錢。一則爲馱價除用之計。一則爲賈人料販之地云。贖錢事。三朔之內。刑配者合爲一百五十六人。而一例許贖。計其贖錢。則合爲四千三百八十一兩。其中已捧二千一百二十四兩六錢。納于工房庫。竝與前道臣秋等條一百七兩。同歸私用。未捧二千二百五十六兩四錢。或以遞等。帖下于下吏。或稱公用。劃給于各邑。兩件事外。戊戌舊還停退時。自備局分排當捧數。爲十一萬一千九百五十五石。而加數分排于各邑。畢竟所捧爲十三萬七千五百十八石。各衙門穀。則以四分一磨勘。其餘皆以營穀。加捧耗條二千二百七十三石。自歸於營用。戶房裨將元啓葳。實主其事。到任日取見刑具。以其體輕。嚴飭改造。訊杖則不得容於徑穴。棍杖則比典則廣加六分。厚加一分。以此行用。春等人蔘封進時。元啓葳密言於審藥韓聖輔曰。營門切客金宗孝。非久當持人蔘而來。必以此蔘封進云矣。果於正月封進前數日。宗孝持十五兩蔘。來接於營下。蘆頭皆以朱紅點暗標。熊川等二十邑封進蔘十五兩。果爲點退。以宗孝紅標蔘充納後。二十邑蔘價六千十二兩。宗孝換錢出給。今番査事之出。元啓葳生自懼之心。專人馳書于各邑吏輩。托以善辭彌縫。又於贖錢事。減其元數。皆以公用樣。一依樂彬之供。假作文書。送于刑吏。使之現納私書五度及假作文書。一竝現捉於行査之際爲辭。而有稟處之命矣。時囚罪人洪樂彬。不念地處之自別。不念 國恩之罔極。其貪饕蔑法之狀。若是狼籍。揆以邦憲。合施當律。而旣有嚴問口招之命。姑不敢稟處。而至於元啓葳金宗孝李顯基諸人。以樂彬之私人。或爲褊裨。或爲蔘商。或爲錢主。其慫慂作奸。承望助虐之罪。不可不査問嚴繩。令該府爲先嚴囚捧供。檢律卞光珪之低昂律文。審藥韓聖輔之幻弄貢蔘。厥罪不輕。大關後弊。竝令本道道臣。刑推遠配事。請分付。從之。敎以。嶺營査事應問人李顯基元啓葳金宗孝。令該府爲先嚴囚後。捧供以聞。又啓言嶺南按覈御史林濟遠別單中。漆谷府大中小棍杖。上面不爲刻誌。論以格式。殊欠審察。前府使不可已遞而不論。陰竹縣小棍。名雖小棍。無異大棍。該縣監不能檢飭之失。在所難免。而有覆奏之命矣。兩邑之不遵典則。有此現發之事。請竝拿問定罪。從之。敎以。疲如漆谷。殘如陰竹。不有朝禁。恣意犯法。則外此各邑大且腴處。果皆一一遵守金石。無或違越乎。況一兩守令。一則已遞。一則無勢。繡衣之獨執此二邑。得無愧於不撓不屈之義乎。未知何邑之漏網。則亦不可臆斷徑勘之。故御史守令。姑不論罪。而惟此典則之書。刊布未幾。監司犯法。守令又犯法。今日紀綱。可謂末如之何。又況不當用棍之邑。有此現發。雖諉之使客所用。而大中小棍。竝皆造置。尤是法外之事。以此以彼。監司兵使。若能時時嫡奸。隨現懲治。豈有是弊。第令本司。更加嚴飭也。
정조 4년 · 강
命義州等邑漂戶當年還上。依例停捧。
정조 4년 · 목
左議政徐命善啓言。平安監司鄭尙淳狀啓以爲。今月初五日之雨。民家漂失。義州二十戶。龍川十三戶。楚山二戶。家舍漂失民。當年所受還上停捧。依已例請令廟堂稟旨分付矣。請依狀辭施行。從之。
정조 4년 · 강
命原營考講都試。依例設行。守禦營廵點停止。
정조 4년 · 목
左議政徐命善啓言。江原監司金尙集狀啓以爲。昨秋關東。亦已行操。今番則依下敎停操。而校生考講。勸武都試。請依例設行事分付。從之。又啓言。守禦使金鍾秀狀啓以爲。今秋合操。旣已停止。而廵點何以爲之事。令廟堂稟處矣。停操旣軫民弊。廵點不必設行。請一體停止。從之。
정조 4년 · 강
重推洪忠兵使申大謙。
정조 4년 · 목
左議政徐命善啓言。黃海兵使趙主鎭狀聞中節該事。乃是八路之所未有。誠極怪駭。旣有査問之命。姑未敢請罪。而洪忠兵使申大謙之狀啓。雖與趙主鎭有異。備局關辭之截去首尾。不成體叚。其在同文之義。宜有釐正之道。洪忠兵使申大謙請重推。自備局行會申飭。從之。
정조 4년 · 강
命南兵營廵操及慶尙左兵營都試。依例設行。右兵營廵點停止。
정조 4년 · 목
左議政徐命善啓言。北兵使具明謙狀啓以爲。本營屬親騎衛都試。依例設行爲辭。慶尙左兵使李文德狀啓以爲。今秋營將廵點。依例設行爲辭。慶尙右兵使洪和輔狀啓以爲。習操及營將節制使廵點一款。請令廟堂稟旨分付矣。詰戎之政。曠廢多年。穡事庶有登稔之望。竝令依狀請擧行。而營將節制使廵點。則請停止事分付。從之。敎以。北關習操。停廢已至八年之久。今年則不可不行。而向聞北關農形。不若南關云云。然則此時擾民。得不重難乎。更令道臣。參以民情及其間農形。從所見卽速據實狀聞後稟處也。
정조 4년 · 강
遞知義禁徐有慶。知經筵蔡濟恭洪樂性。
정조 4년 · 목
左議政徐命善啓言。有慶聞有情勢云。請今姑許遞。其代令該曹口傳備擬。待下批牌招察任。從之。又啓言。當此開講之時。似有相妨之時。濟恭兼帶經筵及內局提調樂性兼帶經筵。請竝許遞。從之。
정조 4년 · 강
命阿耳僉使擇差。待道臣論報。更爲稟處。
정조 4년 · 목
兵曹判書李衍祥啓言。阿耳僉使擇差事。問于大臣矣。何以爲之乎。予詢大臣。左議政徐命善曰。擇人之道。不在履歷之高下。勿論邊地之已行未行。只觀其爲人之可合。而另加擇差則好矣。然今伏奉 聖敎。誠至當矣。若以邊將仍置。則初頭雖或擇人。稍久則解弛。幾何而不如今日乎。旣已劃給八洞。自此庶可以稍成貌樣。仍爲陞府。重其名號。則壯關防之義。擇官長之政。似或兩得其宜。而此不可遙度而遽決。分付道臣。請使之審量便否。出意見狀聞。徽之曰。臣意亦與左相同。更無所達矣。予詢將臣。御將李柱國曰。阿耳鎭之陞府。事雖好矣。邑府有民社之責。若殘簿不成樣。則反不如仍置之爲愈。敬懋曰。如欲變鎭而置邑。則當分楚山土地幾許面。然則將有彼此不實之慮。而今此阿耳鎭。則劃給該一面八洞。則事力比前不啻懸勝。人皆樂赴。似無日後厭避苟免之弊矣。敎以。待道臣論報後。更爲稟處也。
정조 4년 · 강
以吳大益爲承旨。前望也。
정조 4년 · 강
命道臣大會民人。布告洪樂彬越法之罪。該律官刑配。
정조 4년 · 목
敎曰。洪樂彬之許多負犯。自有勘處之道。而其中到任日。不有典則頒下之式。凡係刑具棍制。一竝改造。務欲稍過其制。惟是刊布之書。卽是御極後首頒之令。而渠敢如是壤毀。將此心何事不爲。眞所謂殺無赦。至於律官。特以疲殘之從。㥘於咆哮。承望不已者。雖不足責。不可無懲後示衆之道。令道臣。大會民人。布告洪樂彬越法之罪。該律官刑推一次後定配。
정조 4년 · 강
罷藥院提調洪樂性職。推兵判李衍祥。
정조 4년 · 목
敎曰。此非掌鑰如守門之例也。卽以御藥出入之路且是本院近處。故分授字內。如翰苑之例。光範門也。此胡大事。敢生不欲受之意。至以移換之說。致煩登聽。猥䙝極矣。駭忽極矣。雖是醫官之罪。不能蕫飭之失。在所難免。藥房提調洪樂性罷職。親承筵敎之後。不有是而有此不緊之奏。不可無警。兵判李衍祥推考。
정조 4년 · 강
大司憲李★(土+甲)陳箚請姜忱遠竄。賜批。
정조 4년 · 목
箚略曰。臣伏見大僚箚本。則蓋論姜忱對卞之事也。臣雖未得見原疏。就其箚中所論而觀之。竊不勝駭憤之忱。鳴呼。義理自有一定之分。公論不待百年而定。至若辛巳義理。所謂建天地俟百世而不惑者也。所謂保護 春宮四字。卽當日凶徒之藉重眩惑者也。惟我 肅宗大王止慈之德。處變之義。兩盡其道。人無間然。況且 國本永固。朝野延頭。保護二字。不可擬議者。而惟彼不逞之輩。只爲自己之禍福。顧念異日之利害。希載之逆。在所必討。而乃反藉重 儲位。袖手於沐浴之義。只是陰扶凶逆。憑藉保護。則乃敢以此等義理。肆然說道於今日。何其放恣無嚴。至於此極也。此不可以等間對卞之例。置而不論臣謂姜忱。亟施遠竄之典焉。批以。本事已有處分矣。
정조 4년 · 강
刑曹參議申大升陳疏乞遞。踏啓字。
정조 4년 · 목
大升與本曹判書李性源。有舅甥間應避之嫌也。
정조 4년 · 강
大司諫李敬玉箚請姜忱屛裔之典。賜批。
정조 4년 · 목
箚略曰。當辛已 國本永奠之日。上有止慈之天。下有延頸之望。神人共扶。宗社無疆。有何一毫可危之端。而惟彼世龜。托以保護。創出不襯着之一句凶語。欲售眩亂之計者。究厥心跡。罪在罔赦。況又我 肅考處分。至爲嚴正。則爲其孫者。何敢急於對卞。曲成無倫之邪論。顚倒已定之公議哉。雖以相箚見之。其放恣無嚴之罪。固難容貸。臣請姜忱亟施屛裔之典焉。批以。箚重於疏。兩司異於一司。長官自別於下僚矣。
정조 4년 · 강
命持平姜忱上疏還給。
정조 4년 · 목
疏略曰。伏以。洪柱翼之疏出。而臣之遭罹。尙忍言哉。其所進論辛巳事之際。攙入臣曾祖臣故參判世龜名字。構誣醜辱。罔有紀極。臣心膽皆裂。眼血交迸。雖欲卽地溘然。而不可得也。往在辛巳。保護春宮。是乃 宗社大計。搢紳卿宰。擧皆抗疏。慰安之道。保翼之方。靡不用極。則惟此一副當義理。眞所謂建天地而不悖者也。臣之曾祖臣世龜。年老病深。縣道封章。上下數百言。一是出於保護 國本之危忠血懇。而至於子母鹿三字。疏中有曰。王世子所遭。情理雖壯血氣已定。其勢固不容須臾支也。矧以幼沖玉質。湯火燒心。雖使百神扶持。日復一日。積憂增悸。豈能保其常性乎。臣每讀前史。至魏主子母鹿之說。未嘗不掩卷太息也。惟我 肅宗大王。特諒其疏辭之斷斷無他。其時筵席。只以語不審擇爲敎。以三司之地。章甫之列。相繼伸救。大司諫尹德駿之疏曰。語不擇發。誠如 聖敎。竄之嶺海之外。掌令朴泰昌之疏曰。昔李泌以黃臺瓜辭。諷於唐宗者。豈非過慮之至。而唐宗猶不之罪。今其疏語。謂之妄發則可矣。修撰尹星駿之疏曰。要其致意。都在於爲 貳極一死。利害榮辱。撥置身外。白首頹齡。丹心可質。進士吳斗春之疏曰。自變故以來。立我 殿下之庭。進言以勉殿下者。莫不以保護我 世子爲第一義。至於遯跡山林。無意世事。亦眷眷於此。則此蓋出於爲 世子願死之心。而噫彼柱翼。亦何足責也。自其韋布。卵育於賊禧之家。托以修譜。綢繆於趾述之輩。危逼 儲君。動撓 國本。則無怪其角立背馳於此箇義理也。尤可痛者。極意構誣。不遺餘力。必欲湛滅而後已。人之無良。亦云甚矣。玆敢涕泣陳暴於天地父母之前。亟刊臣所帶職名焉。○敎曰。已處分矣。此辭疏給之。
정조 4년 · 강
獻納尹長烈陳疏。請李秉鼎嚴覈。賜批。
정조 4년 · 목
疏略曰。李秉鼎之罪。可勝誅哉。受 殿下罔極之恩。膺湖山方伯之寄。惟當守法奉公。圖報萬一。而繡衣一出。昭布無餘。禁松之任斫。驛田之私換。已是公法之難貸。而三千贖錢。本爲封已而厲民。當民膏壤。又是濟私而勒奪。則其所初供之誣。尤爲難赦之一端。臣謂秉鼎。亟令王府嚴覈焉。批以。疏辭當留意。李秉鼎事。宜重惟輕。不足失刑。爾其勿辭察職。
정조 4년 · 강
大司諫李敬玉陳啓避嫌。賜批。
정조 4년 · 목
避嫌以爲。日昨姜忱之疏。卽義理之大關也。辛巳處分。實亘千古光明不易之正義。而今忱也。外托鳴冤之章。內售眩亂之計。揚其祖之凶疏。必欲顚倒國是。究厥心跡。萬萬叵測。忠憤所激。不知迭箚之爲嫌。忙進數語。莫非臣昏謬之致。何敢一刻抗顏於臺次乎。請命遞斥臣職焉。批以。勿辭。鄭志儉口傳啓曰。大司諫李敬玉再啓煩瀆退待事微稟。敎以。亦勿退待。
정조 4년 · 강
召見奉審承旨朴祐源于寶慶堂。
정조 4년 · 목
予曰。夜來大雨後。宗廟滲漏處何如。祐源曰。有二處滲漏。而仰帳至有點滴處矣。予曰。似有移還安節次矣。祐源曰然矣。予曰。注書出去。都提調禮判入侍事分付。徐命善徐有慶進前。予曰。宗廟滲漏處果何如。命善曰北邊道里上滲漏。流濕於土壁。而至有點滴於仰帳上矣。予曰。宗廟事知守僕召入事。注書出去分付。守僕召入。予下詢曰。宗廟滲漏時。自古有擧動謄錄乎。守僕曰。無謄錄矣。予命持禮曹擧動謄錄册子以入。予曰。姜忱一疏之後。兩司長官相繼進箚。誠過矣。命善曰然矣。
정조 4년 · 강
推大司憲李★(土+甲)。
정조 4년 · 목
敎曰。更思之。雖有先後之別。其爲太重之嫌。固無異同。大司憲李★(土+甲)亦爲推考。
정조 4년 · 강
命醫官輩。更爲嚴棍査問。
정조 4년 · 목
該曹啓言。依 下敎。醫官宅中十六人等處査問。則所供內。矣等只知崇範門門鑰。掌務官之祗受開閉而已。初無提告於提調之事云。掌務官李惟鑑等所告內。矣等祗受門鑰。次知開閉之由。齊進遍告於三提調。而亦以前無典守門鑰之事。果有所告云矣。敢啓。敎以。特敎捧供之下。所供全不成樣。不但萬萬痛駭。告以前無典守門鑰之事云。爾云者。尤甚無據。而渠輩慫慂之情狀。終不直告。猶不直令棍問者。亦出於審愼之意。則安敢抵賴。渠輩以蟣蝨之徒。不卽奉行傳敎。已是罔赦之罪。而今又重欲陷欺罔之律者。可謂頑悍之甚。掌務官中奔訴提調人。爲先決棍五度。箇箇嚴棍。期於直招。其餘醫官之供。初無提告。又無酬酢之說云者。全不近理。更爲嚴問。又復如前隱諱。則當一體嚴棍。卽爲以此査問。
정조 4년 · 강
惠慶宮進服加味六和湯一貼。命自今日煎入。榻敎也。
정조 4년 · 강
御暎花堂。行試射。
정조 4년 · 목
自內詣暎花堂陞座。秋等武藝別監試射。予謂御將李柱國。禁將李敬懋曰。今日試才。分隊早畢也。予曰。閉建陽門。開通化門事分付。予曰。通化門。待下敎閉之也。試才後。仍爲頒賞。○月刀。鄭鐵重馬象箕上中。各木一疋。安廷澤等二十二人。各布一疋。挾刀。安廷澤等三人上中。各木一疋。金興喆等十九人上下。各布一疋。鐺把馬象箕上中。木一疋。朴仁浹等十二人上下。各布一疋。銳刀。鄭鐵重上中。木一疋。邊益興等十二人上下。各布一疋。旗鎗。安廷澤等十四人。木一疋。長鎗。李復元等四人竝上下。各布一疋。雙釰。李成得金大淑上中。各木一疋。李仁喆等二十三人。元技。李復元等九人。新釰。權啓漢等二十一人。用釰。李珍烈等十五人。交戰。安廷澤等九人。提督釰。崔星崘等二十人。棍棒。李東蕃等四人。拳法。洪重澤等四人竝上下。各布一疋賜給。各技不參二十三人。各布一疋特給
정조 4년 · 강
以金華鎭爲內醫提調。
정조 4년 · 목
敎曰。藥房提調未差之代。口傳差出。
정조 4년 · 강
遞承旨鄭字淳。以沈豊之代之。
정조 4년 · 목
敎曰。右副承旨鄭宇淳。有實病云。許遞前望單子入之。
정조 4년 · 강
有政。吏曹參判徐浩修進。
정조 4년 · 목
敎曰。近已涼生。欲開經筵。在外及未肅拜玉堂許遞。今日政差出。○以具善復爲工曹判書。兪彥鎬爲判尹。鄭一祥爲禮曹參判。柳協基爲持平。金宇鎭爲副校理。徐鼎修爲修撰。李時秀爲副修撰。李衍祥李性源爲知經筵。安廷玹爲掌令。林道浩爲持平。
정조 4년 · 강
大司憲李★(土+甲)陳啓避嫌。賜批。
정조 4년 · 목
避嫌略曰。旣在言地。有難泯默。敢以草草短箚。仰請處分矣。伏承夜下傳敎。不勝瞿然。噫。姜世龜之疏中一句。至凶絕悖萬萬叵測。爲其孫者。憑藉對卞。以其祖凶悖之言。謂之建天地義理者。一何放恣無嚴之至此也。臣所以激於忠憤。略陳愚裏。而適値迭箚之會。至承太重之敎。且有問備之命。臣何敢一刻晏然於臺次乎。請命遞斥臣職。批以。勿辭亦勿退待。
정조 4년 · 강
獻納尹長烈上疏。請姜忱亟降處分。賜批。
정조 4년 · 목
疏略曰。伏見姜忱對卞之章。其遣辭之噴薄。反詈之醜辱。噫。世龜其祖也。忱其孫也。爲其孫者。訟其祖。天理人情之所不可已者。在渠道理。固當平易說去。以俟朝家之處分。而忙急投疏。力戰公議。何其無嚴之甚也。嗚呼。世龜之事。尙何言哉。以白首老凶。持斧投匭。引喩陰慘。當世目之以凶疏。承宣措辭而入啓。臺閣發按罪之啓。聖祖施投荒之典。國是已定。義理大明。三年北塞。竟死謫中。則伊時公論。不待百年而定矣。近日大僚兩司之箚。亦已言之。臣不必更事覼縷。而只緣爭執屢日。未蒙允可。一向謄傳。亦傷國體故。臣果停之矣。兹敢略入文字。仰瀆 崇嚴。伏乞亟降威罰。以爲不職者之戎焉。批以。迄可止矣。便不光鮮。爾其勿辭察職。
정조 4년 · 강
司諫趙榮弼疏陳時弊五條。賜批。
정조 4년 · 목
疏略曰。臣有所懷。欲一陳暴於 黈纊之下者素矣。今若不言。則更無可言之日。而生不免背祖之孫。死不免負 國之鬼。念及於此。曷不慽然可懼哉。兹將五條之愚。仰請 三思之盛。伏願垂察焉。其一曰嚴懲討。噫。亂臣賊子。何代無之。而豈有如向來者乎。枝葉雖已剪除。根柢尙今未拔。其二曰懲貪汚。近來貪汚之習。愈往愈甚。蔑法營私。無所不至。而至於監司。則主管一道。而初無相規之官。法外之事。惟意所欲。至於李秉鼎洪樂彬事而極矣。其三曰振淹滯。振淹滯之政。近年以來。不可不行。而至於蔭官。不得蒙一視之澤。蔭官之準的。在於守令。而白首老蔭之積仕者。風雨寒暑。奔走供職。年限已過。則法不當除拜外邑。故以江華經歷水運判官。金井利仁兩郵官。輪回差除。以酬供劇之勞矣。如是之故。老蔭之年滿者。只得服勞於京司。死而後已。豈非抑菀之甚乎。其四曰悅軍情。噫。自經亂逆之後。深憂遠慮。惟是慰悅軍情一款。而慰悅之道無他。專在於賞射一事。其五曰勸士林。士者國家之元氣。經邦之材。於是焉取之。補袞之賢。於是焉取之。遵率之方。惟以科目一條。爲立身事君之堦。故專以科業爲事。而今無所施。則擧皆怠惰自棄著義之化。恐難見於今日。華國之手。無復望於他時。則豈非大可惜者乎。臣治疏將上之際。伏見姜忱處分下者。不勝慨然。敢此尾陳焉。批以。第一條。當加之意也。第二第三第四第五條。下廟堂稟處。尾陳事。止此足矣。爾其勿辭察職。
정조 4년 · 강
正言李東稷疏論諸罪人負犯。仍請兩捕將譴罷。賜批。
정조 4년 · 목
疏略曰。人心陷溺。廉耻都喪。世道淆亂。怙侈相尙者。乃國榮之罪也。若其蔑禮於 殿陛之上。眼無君父之尊。冀卓之惡。一身都萃。懿操之心。路人皆知。頭踵毛髮。罔非罔赦之罪。在渠猶屬細故耳。臣於此。尤有所慨然於今日廷臣者。目下之爲國家汲汲憂者。願莫如國榮也。頃年以龜柱事。有三司之爭。有伏閤之擧。彼國榮之罪。視二凶殆有浮焉。噫。向日時敏堂失火。忽出於深夜無人之地。燒盡戎器。驚動 大內。所從來。終未斯得。伊時大臣三司箚論。火災根因。旣命譏詗。多日譏捕。衆情疑惑。紀綱壞損。誠亦非細。臣謂左右捕將。亟施譴罷之典。批以。所陳如是者。非無意也。末端事。不必煩絮。爾其勿辭。從速察職。
정조 4년 · 강
命時囚禹德遠勘放。元啓葳等議處。
정조 4년 · 목
義禁府啓言。禹德遠照律。杖一百收贖。流三千里順安縣定配所。押送。敎以。功減一等。又啓言。元啓葳。身爲嶺營戶房禆將。戊戌舊還停退條中。恣意加捧之數。至爲二萬二千餘石之多。而耗條二千二百餘石。盡歸營用。至於 御供人蔘。密囑審藥。圖換私蔘。繡衣未下去之前。密作私書於營屬諸人。假成件記。冒托公用之罪。請刑推得情。敎以。此囚乍配旋放者。所犯三件。俱係獰慝。除尋常箇箇嚴訊。期於取服。又啓言。罪人元啓葳更招。專事粧撰。不爲直招。請加刑得情。敎以。觀於此供辭。可知其至妖極奸。再招中粧撰。甚於初供時。被刑後漫漶。一如不刑前。究厥情節。萬萬巧慝。三件中贖簿及貢蔘事。金宗孝及韓宅祚鄭銓之供。各相不同。多有抵捂處。渠輩雖甚無狀。在朝家審克之政。豈可不分首從。一例渾勘乎。面折後決折。在所不已。而曹囚之捉問本府。未知前例之有無。若有可據之已跡。卿等明日開坐。使卽一處頭面後。從所見議處也。又啓言。罪人洪樂彬。以御史書啓內辭意。終日反覆究問。或爲遲晚。或泛稱遲晚。請刑推得情。敎以。罔赦之罪。有五件有一於此。難逭金木之誅。各項所犯。俱無䵝䵢疑晦者。印簿昭在。證左燎如。致此地頭。烏敢終諱。倉錢事。諉諸謬例。不言先卞之故。贖貨事。無論帖下與私用。渠以道伯。莅任數朔。貪於罰鍰。重罪則屈法不配。輕罪則越法加徵。反以循用通行之例納供。舊還事。昨年特敎。何等丁寧。雖無是也。豈忍犯手。而陰圖營耗之利。濫捧二萬餘包穀物。卽此一節。尤是死罪。亟施當律。以謝嶺民。在所不可已之事。渠則以逋不在停退中。極口發明。刑具事。不念國家惻怛之意。不有王府金石之則。手自定樣。幷變其制。律官莫敢誰何。獄吏惟承指揮。此乃不滿於典則之書。必欲售角勝手叚而後已者。不如是。則奈之何到任之日。汲汲首改乎。抑何心腸。抑何意思。若不以所以然之故。從實直告。則當限死加刑。期於輸款。而渠之所對。殆同兒戲。貢蔘事。渠不足言。有辱朝廷。所欲道也。言之汚口。自上雖不逐條發問。在攸司者。其可不嚴覈取服乎。右項諸件。將此判付辭意。參以卿等所見。更加盤問。以爲照法勘斷之地。又復吞吐。不以實告。姑勿罷坐。直以草記請刑。待批下嚴訊究問。又啓言。洪樂彬。以判付內辭意。終日究問。則五條不法之內。四條箇箇遲晚。至於貢蔘事。歸之於幕屬下隸之符同作奸者。與全然掩諱。差有不同。雖不得依判內。草記請刑。亦不可仍爲照法。請刑推得情。敎以四條所犯。雖不能終事抵賴。至於貢蔘事。一向隱諱。諉之於幕屬下隸之作奸。泛以䑃未覺察樣納招者。尤極痛惡。渠亦有羞惡之心。豈其有靦面目。無辭可對而然。抑或狼毒弸中。必不欲承服之故。初供以三好之說。遊辭粧撰。到今又以不覺察之說。恣意彌縫而然。究厥意義。無出於二者之間。所當更加盤問。而一問再問。乍吐乍吞。本事鄙瑣之外。又傷事面。姑爲仍囚。以待諸供出場後處分。又啓言。金宗孝。敢以私蔘。欲賭厚利。持往嶺營。密作私標。幻納捧價。至於六千餘兩之多。請刑推得情。敎以。乍配蒙宥。又犯罔赦。眞所謂怙終賊刑。且其納供。專事欺隱。尤極痛駭。爲先施威嚴問。若不直招。草記請刑。又啓言。宗孝。嚴訊究問。一向抵賴。請加刑。敎以。與元啓葳頭面後議處。又啓言。罪人李顯基。以洪樂彬私人。換錢封置於其家。請刑推得情。敎以。當初拿問。不過欲準書啓。至於換錢事。與弄奸有異。始與交結此等之人者。固是渠罪。而無識逐利之徒。何足責也。特爲分揀放送。又啓言。通津府使李翼純。洪忠道公山大同米所載船隻。漂覆於江華月串。其不勤護送之罪。請議處。允之。又啓言。翼純以敗船事。旣被削職之罪。則不可以罷黜之本律。循例照勘。請 上裁。敎以。旣以加律勘處。分揀放送。
정조 4년 · 강
命王府刑推。雖未準次。直招則停刑事定式。
정조 4년 · 목
敎曰。年前已有定式受敎。鞫囚猶然。況下於此之罪乎。王府刑推。每準一次。雖於十許度或五六度直招。若準一次。則其勢將至直招後加刑之境。殊非審克之義。以此令本府知悉。此後雖有一次加刑之敎。而未準次直招。則停刑。公事直爲修啓事定式。
정조 4년 · 강
召見奉朝賀徐命膺。兵曹參知沈念祖于寶慶堂。
정조 4년 · 목
予謂念祖曰。書役了當乎。念祖曰。姑未正書矣。予曰。宋史抄本持來乎。念祖曰然矣。予曰。持入予謂命膺曰。久未見卿矣。神觀好矣。念祖曰。册加衣。以彩色爲之乎。予曰。依爲之。將抄宋史幾人耶。念祖曰。以八人爲定矣。予曰。限十人抄出似好矣。將爲幾卷耶。念祖曰。都合將爲三十五六卷矣。予曰。來月初書納也。
정조 4년 · 강
御宣政殿。行晝講。特進官鄭昌聖。同知事徐浩修。參贊官沈豊之。侍讀官權以綱。檢討官尹尙東。宗臣安春君烿。武臣李漢明。
정조 4년 · 강
重推承旨尹昉朴祐源沈豊之李鎭恒鄭志儉。汰假注書趙衍德職。
정조 4년 · 목
敎曰。近來堂后擧行。極爲駭然。事務則抛置。入侍則規避。筵說則遲滯。院隸則怠頑。此等事。亦勤飭敎乎。在院承旨新除授外。一幷從重推考。當該注書。先汰去後禁推。○因趙衍德禁推傳旨。敎以。分揀放送。
정조 4년 · 강
推玉堂及禁漏官。
정조 4년 · 목
承旨沈豊之啓言。晝講時刻單子。誤以朝講書入。事極駭然。當該禁漏官。令攸司科治。弘文館上下番玉堂。亦難免不察之失。請推考。敎以。禁漏官今番參酌。亦爲推考。
정조 4년 · 강
汰內乘趙麟逵田文顯職。
정조 4년 · 목
敎曰。內乘晝出之直。而近日必曉出焉。況於今日。以貢馬事。宜卽待令。而終無形影。此亦武弁慢蹇之致。入直內乘趙麟逵。令兵曹決棍五度汰去。不爲等待之罪。固無異同。田文顯亦爲汰去。
정조 4년 · 강
命吏曹參議前望單子入之。待下批牌招察任。
정조 4년 · 강
推兵曹參議徐有防。參知沈念祖。承旨吳大益。
정조 4년 · 목
敎曰。望筒未下之前。例不得肅拜。而兵曹參議參知。肅拜於陞降望未下批之前。當該堂上推考。此等之事。政院亦不致察。承旨推考。
정조 4년 · 강
副司直金華鎭上疏自列。賜批。
정조 4년 · 목
疏略曰。臣奉職不效。孼由已作。一時薄譴。不足以贖臣之辜。屛跡荒郊。撫心自訟。恩言特宣。數日之間。荐辱除旨。是何臣罪之難貰。而 聖念之愈摯也。義重嘗藥。情急承候。固當趨膺之不暇。實非分義之所敢出。不得不略控短章。冒死自列焉。批以。卿其勿辭行公。
정조 4년 · 강
刑曹參議李崇祜上疏乞遞。賜批。
정조 4년 · 목
疏略曰。伏奉敎旨。以臣爲刑議。豈不欲踢蹶趨承。而臣之前任安邊府使解由。姑未出矣。公格所拘。露章自列。亟命遞改焉。批以。解由勿拘。爾其勿辭察職。
정조 4년 · 강
命時囚金宗孝等議處。
정조 4년 · 목
義禁府啓言。金宗孝元啓葳等。一處頭面。則兩囚所言。與昨日所供。無其異同。而大體言之。啓葳則一直推諉於韓宅祚。而宗孝則不能以啓葳之言爲不然。蔘事肯綮。似在於韓宅祚。事當一番面質。可分首從。秋曹罪人之移來面質於王府。前例則無。但三十年前。因本府一律罪人之有不可不面質之端。拿致白徒。一番對質。此或可據而爲例。王府法例。至嚴且重。臣等不敢爲。請 上裁。敎以。兩囚中。藉令有首犯。旣有洪樂彬之後。計贜則樂彬當之。作奸則樂彬是也。不有樂彬。安有此兩囚。且於獄體。元無二元犯。則不可以一律論。至於三十年前已例。煞有異同。王府體重。事係些少者。決不可自我創之。與曹囚頭面一款置之。金宗孝元啓葳等罪狀。議處。又啓言。陰竹縣監李采。棍制有違典則。請刑推得情。敎以。觀此囚供。御史事。大可訝惑。還朝之日。見別單問御史。以棍之不合式不刻誌。獨此二邑乎云爾。則御史以爲。如一二箇小小違式。難以殫擧。就其中尤甚者登聞云云。故歸之不億之義。更不詳問矣。囚供則以適有一箇棍之不合式納招。然則御史云然之奏。果何所據。然囚人自明之說。有不足取信。而天下事。無出於常理之外。所謂大可訝惑者此也。在朝家綜核之政。不可混同勘斷。此供辭姑勿議處。慶尙道按覈御史林濟遠。自政院緘辭重推。
정조 4년 · 강
刑曹以韓宅祚所供啓
정조 4년 · 목
該曹啓言。御供人蔘。至爲嚴重。而韓宅祚身爲嶺營工房禆將。與審藥韓聖哲。蔘商金宗孝符同。圖捧私蔘。陰賭厚利之罪。請刑推得情。敎以。韓宅祚。則藝場稔觀狀貌。特一蒙不解事之類。妖如洪樂彬。而縶致絡用。則如渠賤流。以何知識。欲生圖脫之計於向時乎。可謂脅從之脅從。且觀招辭。別無可問之端。分揀放送。鄭銓則以供中十參初試等說觀之。挾技助虐。推此可知。本事似無深犯。而供語極爲獰頑。決杖放送。
정조 4년 · 강
行晝講于寶慶堂。同知事金魯鎭。特進官洪檢。承旨李鎭恒。玉堂權以綱柳孟養。宗臣安春君烓。武臣許★(氵+近)。
정조 4년 · 강
以鄭志儉爲吏曹參議。前望也。
정조 4년 · 강
右承旨沈豊之。以毋病乞遞。賜批許之。
정조 4년 · 강
以金文淳鄭象仁爲承旨。尋遞象仁。以李致中代之。
정조 4년 · 목
敎曰。承旨前望單子入之。○政院。以象仁在外。啓請下諭。敎以。許遞前望單子入之。
정조 4년 · 강
知中樞府事洪樂命。疏陳病狀。乞解享官。賜批。
정조 4년 · 목
疏略曰。臣之病源。在於元氣心氣之不足。少有觸動。必致越添。尙爾凛綴。比如上灘之舟。一失手。輒復淪落。必用十倍之力然後。方到于前到之地。今若獲承寬暇。以優遊調理於數年之久。復起爲完人。則區區隕結之報。誓當生死以之。樞銜縻身。擅行無路。兹陳短章。畢暴危懇。凡人臣辭職者。情勢之外。或以謙挹。或以疾病。宋臣司馬光。爲樞密使。終能固辭不拜。崔與之。虛位荐召。終能十三疏而不起。其謙守固辭之義固矣。若其許其辭而成其美者。豈非當時朝廷處置得宜之盛事哉。臣治疏將上之際。卽見祭帖。以臣爲 聖廟享官預差。預差所以備實差之或有頉。而將以陞實也。以此症形。萬無奔走將事之理。伏乞亟賜變通焉。批以。卿其勿辭。俟少間上來。
정조 4년 · 강
遣承旨詣 彰義宮。影幀權奉所雨漏處。奉審以來。
정조 4년 · 강
詣 孝徽宮。行 禫祭
정조 4년 · 목
具翼善冠淺淡服烏犀帶。就香案前。三上香。詣版位哭再拜。宮官以下。皆易服。大祝讀祝文訖。哭拜如儀。還內。
정조 4년 · 강
召見奉審承旨李性源于誠正閣。
정조 4년 · 목
予曰。無雨漏處乎。李性源曰。奉安處南退第四五椽木間。有雨漏處而雨痕大如掌矣。予曰。待少晴。使之卽爲修改也。予曰。左副承旨入侍。鄭昌聖進前。予曰。校整今爲幾何。對曰。今方次第校整。而姑未訖工矣。我國文獻不足。奎章閣所貯書册。亦多關漏。故廣搜旁攷之際。自致遲延矣。予曰。孝徽宮入廟後。承文院依前入直事分付。又敎曰。孝徽宮扁額。移揭於本宮事分付。敎曰。入廟時。宮闈令以下。內侍及外朝各差備員役等書啓。
정조 4년 · 강
命明日。由月覲門展拜。該房知悉。
정조 4년 · 강
御宣政殿。行晝講及次對。特進官黃景源。知事李性源。承旨朴祐源。假注書柳孟養。宗臣安春君烿。武臣白東毅。
정조 4년 · 목
講孟子。○予曰。晝講方爲之。而次對殊不成樣。有可還差者乎。領議政金尙喆曰。無之矣。尙喆等曰。洪國榮事。尙不處分。聖意所在。臣等非不敢不知。而國人同情之論。不可以久拂。且 聖上之前後爲渠曲保之者何如。而渠之所負 聖上者如。此則到此地頭。雖以爲渠地言之。不可不處分矣。予曰。卿等之言亦是矣。左議政徐命善曰。若爲定配。則爲渠地似好矣。予曰。然則又有其上難焉者矣。尙喆曰。今若不爲處分。而日後若有事端。則 殿下雖悔之何及。而臣等之罪。將至何境乎。惟望速賜處分矣。予曰。當量處之矣。尙喆曰。時敏堂失火。何等大事。而人皆不知失火根因。其在慮後之道。不可不究覈。故臣言及捕將。而捕將以有情勢。不卽開坐。申飭似好矣。予曰。予則以爲。火失於偶然矣。右議政李徽之曰。有實無實間。不可不一番究問也。尙喆曰。今番嚴治然後。可以懲後。何可仍置也。予曰。其事偶然。而武將處義。又有輕重矣。卿等之言如是。將究問掖隸。則人心必撓動。是甚難矣。卿等須使捕將開坐。究問好矣。尙喆曰。臣頃逢捕將李敬懋。以開坐事酬酌矣。至今不爲矣。予曰。以武將不聽大臣之言。如此武將。將焉用哉。予曰頃於臺疏批。便不光鮮句語指意。卿等知之否。尙喆曰。臣等未詳知矣。予曰。予當洞言之矣。己巳廢母之論。至今討其凶黨。辛壬沮戲建儲。亦討其凶黨。竝與其黨。而歸之於凶逆矣。至於乙丙。則前後凶逆窮凶絕悖。殆前古所無矣。其中有廢母之論者。有沮戲聽政者。大抵乙未冬光景。至今思之懍然矣。先大王所以付托於寡人者何如。而必欲沮戲聽政者。此何心腸。且挾匕入宮之逆。士夫家詛呪之變。士族婦女家。安有如許窮凶極逆之事乎。一邊人每以己巳之凶。辛壬之逆爲言矣。乙丙以後。尤當自反處也。爲今之道。勿論彼此。莫如務爲保合。而會其有極矣。予於朝臣。不問名色。以惟才是用爲心。卿等亦宜體諒此意也。徽之曰。乙丙之逆。極爲凶測。不可以義理責之矣。命善曰。右相本無偏論之心矣。徽之曰。今則元無偏論。無可憂矣。尙喆曰。臣意則不然。每於筵中。謂無偏論。而外間則終有舊心。臣則不敢以無偏論仰達矣。予曰。姜忱事何如。尙喆曰。洪柱翼先斥姜忱。姜忱亦爲對卞矣。予曰。頃者右相之箚。誠非偶然。而兩司長官之迭箚。眞所謂怒蠅拔釰也。命善曰然矣。予曰。近來所謂停望。異於古規。蓋古規。則數次停望之後。卽復擬望。而近則一番停望之後。永爲廢枳。此豈好道理乎。尙喆曰。果如 聖敎矣。予曰。近來館齋任。不爲分排。章甫中豈有色論乎。欲一改其法大司成何不曉諭館儒耶。罷舊薦而分用好矣。予曰。鄭銓何如人耶。命善曰。臣曾知此人。其爲人誠巧惡也。予曰。元啓葳何如。戶曹判書蔡濟恭曰。見其爲人。誠是老奸也。予曰。洪樂彬何如。濟恭曰。口招之時。以何以則得生免死之語張皇。而不卽納招。觀其樣。則全出於死生之慮矣。予曰。原情則渠爲之耶。濟恭曰。渠之口招者。金吾卽作文而書之矣。予曰。李秉鼎口招之時。其狀何如。濟恭曰。李秉鼎自知其生死。在於一言之間。以不成說之言。支離張皇矣。予曰。兩人中孰爲最㥘乎。濟恭曰。洪樂。彬尤甚矣。予曰。北伯辭疏又到矣。其病何如云耶。尙喆曰。此人固非圖遞其職。虛張病勢者。而連章祈免。若是懇迫。可想其實★(虫+羔)之難强矣。赴任未久。數遞可悶。而目下事務。不可曠廢。秋後廵審。亦難强責。不可不變通矣。予曰。七夕製尙不爲之。秋到記以日熱。亦不得爲之矣。尙喆曰。久無科擧。多士甚鬱矣。予曰。卿等之意何如。尙喆曰。若有國慶。則當設科。而不然。則別無可爲之科。式年科。則西北之人居多。雖各因其才。而若通製講參考。多出生劃而取。則亦可得可用之人矣。徽之曰。試以講經。取以生劃。則孰不樂觀乎。尙喆曰。式科旣許製講參用。則製述之士。不可無講而徒製。若令能講而後試。則雖製述之士。三年之內。亦可以通經矣。命善曰。式科若參用製講。則當分半乎。予曰過矣。取五人何妨乎。尙喆曰小矣。取十人似好矣。濟恭曰。殿下登極之後。絲綸之間。以科事丁寧申飭。而四五年間。別無科擧。士甚鬱抑。然而臣意以爲。猝難創新法。仍舊貫亦好矣。予曰。製述則無科。是可悶也。命善曰。式科之人。多有抱紅牌餓死者。亦可悶也。尙喆曰。製述之士。許誦三經。而式科三十三人中。分數變通似好矣。濟恭曰。當有初試矣。予曰。館試今不設行。就其中變通好矣。尙喆曰。初試而後。可以爲講。越講而後。可以爲製矣。予詢戶判。戶判蔡濟恭曰。初試後。三經中一經背講。式科中。限十人變通似好矣。予曰。禮判之意何如。有慶曰。講經之後。取以製述似好矣。予詢刑判。刑判李性源曰。以講製兼取則好矣。而自古名臣碩輔。多出於明經。若輕其講。則非本意也。予曰。古則以經工而多有名臣矣。今則不然矣。性源曰。講非甚難之事。設令小臣。未科而當之。後式年前。可以通三經矣予詢承旨。承旨李致中曰。若以一經爲之。則甚非明經之本意。若俱誦三經。則甚難矣。予詢玉堂。鼎運曰。今之明經。異於古之明經。古則專取文義。今則不然。講取文義。製取賦表策似好矣。予曰。只事口誦。而三年之間。多出三十三人。亦過矣。予曰。臺諫之意何如。協基曰。製述儒生。以無慶科。不得觀光。至有廢工夫者。殿下以慰悅之意。欲以講經式年科。分設於製述科。聖意誠至當矣。予曰。參以物情。講定以奏可也。尙喆曰。當出議於諸文任。更爲商確以奏矣。予曰。出而議定節目好矣。予曰訓將之病何如。御將李柱國曰。至今未差矣。予曰。醫言何如而用何藥耶。柱國曰。或用冷劑。或用溫劑矣。予曰。卿佩幾符耶。柱國曰。臣佩五矣。予曰。洪樂彬李秉鼎事何如。尙喆曰。湖西嶺南。治規雖異。而樂彬尤甚瑣瑣矣。予曰。洪樂彬以道伯。而與潛商相通。幻弄人蔘。買賣取利。莅任非久。犯法如此。以此觀之。甚於秉鼎矣。如渠地處。貪饕至此。欲加之一律何如。命善曰。雖用贜律。而旣未滿八百兩之數。似不可用矣。予曰。當爲島配。而邊遠定配亦可乎。命善曰。邊遠定配好矣。
정조 4년 · 강
命會寧開市時。牛馬料不足。推移換用。
정조 4년 · 목
領議政金尙喆啓言。北伯狀啓以爲。會寧府開市大國牛馬料。每年爲千餘石。而本府元會付耳麥。不過四百石。以茂山府所在營賑耳麥六百石。換錄元會付。移劃會寧。以爲需用。其代以會寧府所在常平廳牟四百石。折米還報事。請令廟堂稟旨分付矣。開市時牛馬料不足者。自有推移換用之例。依所請擧行之意。請分付。從之。
정조 4년 · 강
領議政金尙喆。以司諫趙榮弼疏辭覆啓。
정조 4년 · 목
尙喆啓言。司諫趙榮弼上疏批旨。有令廟堂稟處。之命矣。其一各道都事。以侍從臣有風力者差遣。其所分供。如咸鏡道之爲。準瓜莅任。紏察道臣守令之不法者。直啓論彈。以爲懲貪汚事也。此議自古有之。而實效難責。窒礙多端。似難輕議。請今姑置之。予曰。卿等之意何如。命善曰。北評事。本爲紏察兵使而設。而近作一冗窠。今雖變通都事。又安知不如評事乎。且使都事。權重於一道。則其流之弊。亦不止於冗窠而已。置之果好矣。徽之曰。若使都事。權重於一道。則後必有弊。置之似好矣。予曰。置之也。尙喆又啓言。其一。老蔭之積仕者。年限已過。則法不當除外邑。故以江華經歷金井利仁兩郵官輪回除差矣。今則只餘江華一窠而已。疏滯之論。非曰無見。而兩郵之曾屬老蔭。反多生弊之端。故終不免變通。事係官制。亦難輕議。今姑置之。予曰。左相之意何如。命善曰。江華經歷。係是閒任。雖作老蔭疏滯之窠。雖或無害。而至於郵官。自多馬政。爲老蔭受弊。豈不可悶乎。臣意以爲。不必更議也。徽之曰。官制恐不可頻改矣。予曰置之也。尙喆又啓言。其一。慰悅軍兵之道。專在於賞試射。而近來一切不行。激勸之方。難保如前。武藝之習。擔却一邊。自今以後。賞射以時設行。以爲悅軍情修戎武事也。應行之賞射。如果公然廢閣。則有非鍊戎事慰軍情之道。以此申飭諸軍門。從之。又啓言。其一。我 國以科目取人。而近來科擧絕無而堇有。每年節製。外方之儒。不得參焉。式年之科。製述之士。不得與焉。自今以後。每年節製之科。通同方外。式年之試。製講分半。以爲激勸士林事也。科制變通。卽朝家留意者。而苟有無後弊有實效之策。則當有早晚處分。今於此請。姑無指的覆奏矣。從之
정조 4년 · 강
命修撰尹尙東罷職。承旨推考。
정조 4년 · 목
領議政金尙喆啓言。今日朝紙中修撰尹尙東。以有事先壠直請徑發。至出疏槪矣。此是禁令。而尙東之未諳事例。政院之不能退却。俱係不審。修撰罷職。承旨推考。從之。
정조 4년 · 강
命池日賓。移差永付司果。
정조 4년 · 목
領議政金尙喆啓言。雲觀有永付司果一窠。而年前。以姜熙輔 筵達差下矣。池日賓。以三世效勞國事之人。術業老熟。最合任事。而今已闋服。永付司果之窠。請以此人移差。從之。
정조 4년 · 강
遞咸鏡監司李命植。
정조 4년 · 목
敎曰。北伯辭疏又到矣。領議政金尙喆曰。此人固非圖遞其職。虛張病勢者。而連章祈免。若是懇迫。可想其實★(虫+羔)之難强矣。赴任未幾。數遞可悶。而目下事務。不可曠廢。秋後廵審。亦難强責。不可不變通。請許遞。從之。
정조 4년 · 강
命右捕將李敬懋削職。左捕將李柱國重推。
정조 4년 · 목
敎曰。敬大臣。所以尊朝廷。大臣凡有分付。必非不當之事。爲武將者。豈可慢蹇。況聞以本事面飭之後。亦復牢拒。揆以紀綱。萬萬寒心。不徒此也。其玩愒莫重之事。徒致騷繹。則尤極駭然。右捕將削職。不能登時擧行。均其有失。左捕將重推。○承旨李致中啓言。禁將旣已削職矣。兼察何以爲之乎。敎曰。都提調總察事。從事官發牌聽傳敎。又敎曰。右捕將李敬懋削職代。左捕將李柱國。出代間兼察。牌招。傳授命召大將牌傳令牌。
정조 4년 · 강
命時囚洪樂彬邊遠定配。
정조 4년 · 목
敎曰。洪樂彬特一市井無耻之徒也。瑣瑣有宵小之態。耽耽有駔儈之慾。蟊賊于國。蠶食其利。至于前月臺彈之發。情跡已彰著無餘矣。若其挾地勢之可爲。售腦臆之無厭。職在散列。權逾揆地。蠅營者望其殘盃之餘瀝。虱附者承其利口之所向。從以門庭睽乖。色目光定。惟予深居九重。巷議銜談。何從以聞知。尙於全盛之日。或不無入耳者。據此一節。與論之大同。亦足驗矣。況自按藩以後。手叚愈猾。而陰圖剩貨。則幻捧貢蔘。私發倉錢。潛射小利。則加徵還穀。勒斂罰鍰。不徒是也。在內而抑買主第。破壞 先朝之金玉。居外而擅改刑具。侮蔑當宁之關和。此其近日盤問中大略也。人臣負此辜犯。孰有能自立於平人之倫者乎。亟擧肆市之典。以謝一國之人。大夫士庶人。必曰可也。予則以爲。上端罪件。非渠獨辦。而下叚罪件。或屬邪移。或係分割。寓之八議之法。貸其一縷之喘。實合朝家寬大之政。時囚罪人洪樂彬。特爲減死。邊遠定配。
정조 4년 · 강
以鄭昌聖爲咸鏡監司。李昌運爲右捕將。昌聖。備薦也。
정조 4년 · 강
有政。吏曹參議鄭志儉進。
정조 4년 · 목
以朴宗彥爲掌令。
정조 4년 · 강
配時囚洪樂彬等遠配。元啓葳等照律。
정조 4년 · 목
義禁府啓言。罪人洪樂彬減死邊遠定配事命下矣。甲山府邊遠定配所。請押送。又啓言。元啓葳照律。杖一百收贖。吉州牧流三千里定配。金宗孝照律。杖一百收贖。高山縣定配所。請竝押送。允之。
정조 4년 · 강
以具善復爲判義禁。前望也。
정조 4년 · 강
以洪檢鄭一祥爲同義禁。口傳也。
정조 4년 · 강
召見下直守令于誠正閣。谷山府使南玄老。江界府使兪彥鉉。鐵原府使白帥誾。
정조 4년 · 목
予謂玄老曰。谷山邑僻事簡。似無難治憂。而以前府使貶題觀之。繼治者尤宜勉力。須使谷民復蘇也。謂彥鉉曰。江界一邑。民病於蔘。殆不聊生。以卿特差者。予意有在。前後治續。予庸嘉乃。往哉益勉。無替如傷之至意。有可以陳弊者陳之。面稟者稟之。彥鉉曰。臣到官前。有不敢遙度仰秦。予曰。卿以故相之子。老滯蔭路。予每惜之。向者承旨之除。予意非偶耳。謂帥誾曰。鐵原土瘠民貧。又當數遞。勉以一心。毋負面筋之意。予命夏材宜諭。又命綾州牧使洪周甲。長連縣監李需克等各進前。問邑弊有無。發行遲速。仍賜勉諭。
정조 4년 · 강
正言洪柱翼。疏陳諸條賜批。
정조 4년 · 목
疏略曰。臣竊聞人主一心。爲萬事之根本。其本正而末治。網擧而目張矣。殿下欲正之。則特一反手之易也。六合之大。八荒之遠。無非總會於吾心。吾心正。則天下可正也。夫治心之要。莫過於存養以培其本。必也讀書而致硏窮之實。當事而瞭是非之會。使理與心融。事隨理得。然後吾心體用。豁然通明。念哉懋哉。今日義理之大者。無過於懲討耳。顧今挾匕之凶雖殄。而深闈造亂謨危聖躬之本。猶假郊畿之游黿。稱兵之亂纔熄而暗地構釁。釀成凶圖之本。尙延海島之喙息。臺閣之爭執。乃天下不易之定理也。殿下何不更加穆然之思。特揮廓然之斷乎。噫殿下旣於鄭妻龜柱。當斷不斷。而又於新啓之請。每下亟停之批。臣恐亂賊接跡。無所懲畏也。亟允合辭之。請至若洪樂彬。本以狼愎之性。且多貪鄙之行。怙賣乃侄之威權。旁開貨賂之門路。防閫差除。皆有定價。胥吏去就。徵索無厭。國言喧籍。人皆唾罵。渠之圖占雄藩。醜聲遠播。南倉萬錢。馱運何處。贖錢五千。勒捧何忍。此猶細事。敦洞主第。乃是 先大王親臨之所。而乃敢勒買。大張修茸。此乃渠一副罪案也。李秉鼎。自是狎邪小人。向在湖營。貪饕不法。百惡咸萃。年久牛贖。爬榔追徵。生日物件。勒定列邑。有口喧傳。一道噭噭。而於渠猶屬簿物。至於向來疏事。萬萬可惡。伏願幷施屛裔之典。臣又有一事之耿耿者。嗚呼。太室之躋享功宗。自古已然。而至於我朝。尤有盛焉。至於年前第九室先正追配。可謂盡美盡善。而獨 元宗等三勳之享 中廟。南九萬等三臣之配 肅廟。大有所不安。臣請次第臚陳。嗚呼。當廢主稔虐之日。國勢綴旒。天人共憤。倘非三勳臣仗義決。策則 宗社之得有今日。未可知也。然則其績著紀常。勳在 社稷。孰不曰一代功宗。而獨其脅持君上。廢黜 國母。其罪關倫紀。有不得以掩者矣。今當儷體之義。復正於百年。陟降之靈。共臨於一室。而彼害其親而主廢黜之議者。尙且自在於配腏之庭。壞損 廟禮之重。以胎後世之譏。爲如何哉。至於九萬事。尤有所痛心者。嗚呼。肅宗大王甲戌辛巳之處分。可以連天地質鬼神。而彼九萬居上台之位。全昩春秋必討之義。甘自陷於奸回不忠之科。三人之罪。雖不無深淺差殊之別。蓋一心相傳。同惡共濟。便是一紙上印出。乃以如彼奸邪。得罪於 聖母者。登配廟庭。一之爲怪。至于三人。臣每念及此。心骨猶驚。伏乞黜享而改簡焉。批以。第一段。久不聞格致之說。爾能言之。實予所樂聞。奚但留之意焉。第二段。豈用再誤。淫渭在中。要囚服念五六日。矧爾不宜徑斷者乎。第三段。人姑捨是。犯旣如彼。在朝家綜名實之政。不可無査勘之擧。所擬律。固難決意於從違也。第四叚。惟彼三勳三相臣事。卽予稔知飫聽者。於其所以所當然之際。又講之雅矣。爾何曰云然。昨秋有儒臣疏批。爾未之見乎。將 先王叮嚀之敎。誦復之。到今爾之不有是。而說是得无妄乎。爾其勿辭。從速察職。
정조 4년 · 강
掌令權德訓。上疏懲討。仍請興學。賜批。
정조 4년 · 목
疏略曰。三司懲討之擧。實是一國公共之論。而經年開歲。兪音尙閟。臣竊感焉。三司合啓。便作故紙之謄傳。上下相持。曾無誅討之實。凶逆無所懲畏。亂崩終未過絕。從今以後。不知何樣凶逆。暗伏於何處。思之至此。心骨俱悚。且伏念自古帝王之治。莫不以興學校正士習。爲重且大焉。先正臣李珥鄕約等書。網領甚正。節目該備。皆簡要而易行。臣願另飭方伯之臣。使各道各邑。講行鄕約。擇其邑中有德望可爲師表者。每年春秋。齊會一處。課其勤慢。隨以賞罰。則臣所謂明敎化厚風俗者此也。科擧之規。今不可卒革。而中年以來。月不職丁者。公然冒赴。以至場屋紛挐。變怪層生。濟濟多士之地。便同駔儈之所。豈不痛心。臣願自今爲始。每當設場之初。自其邑守令。先行照訖之規。能通孝經論語等書。然後受捧單子。許令赴試。則不文之類。自無冒犯之意。而場屋之問。亦無雜亂之事矣。伏願 聖明。勿以陳腐而視之焉。批以。討逆事。前後臺批。已悉言之矣。次陳二件事。竝令 廟堂稟處。
정조 4년 · 목
予曰。潦雨不止。必多傷農。誠爲可悶。有防曰。乍雨乍晴。不至於傷農云矣。予命讀正言洪柱翼上疏。命書批答。予曰。係是臺言。故不加之罪。而其所語意。實多怪駭矣。
정조 4년 · 강
召見承旨李亨逵于誠正閣。
정조 4년 · 목
敎曰。洪柱翼疏批。旣及之。所論列。雖有一二藏名匿人之句語。諸條亦多直書的指處。未可專諉沒把捉。果有是也。罪將何之。脫不脫間。不可置諸䵝昧之科。前監司洪樂彬李秉鼎。下該府。嚴問口招以聞。
정조 4년 · 목
自昧爽至午時。測雨器水深三分。
정조 4년 · 강
王大妃殿進御理中丸半劑。命製入。楊敎也。
정조 4년 · 강
正言洪柱翼。避嫌乞遞。賜批。
정조 4년 · 목
避嫌略曰。臣之所言。卽世所稱。陳言而莫之省者。特以事有本末。言有先後。今當一初進言之日。捨所學而他求。遺大本而語末。草草貢愚。竊附無隱之義。今奉 聖敎。旣詔以樂聞。又敎以留意。虛襟之量。密邇之盛。臣實欽仰。至於要囚服念。不宜徑斷之敎。臣固知 聖意之有在。臣愚死罪。竊瞷 聖意。每偏重於鎭安之義。故凡於已事之不得不釐改者。或不復深究析中。以求合乎隨時酌義之道。而必以是爲敎。然則義理一誤。寧復有可正之期。而亦豈不有歉於可改而改。不害爲前後一揆之義乎。臣以疏賤新進之人。未見孚於君父。至以得無妄乎爲敎。則臣之不自量度。輕發妄言之罪。於是乎著矣。請遞斥臣職焉。批以。勿辭。亦勿退待。
정조 4년 · 강
遞判尹洪樂性。
정조 4년 · 목
敎曰。判尹係是詞訟。而方在藥院。勢將妨務。提調洪樂性兼帶京兆之任。今姑許遞。
정조 4년 · 강
命工判判尹。問于大臣加望。
정조 4년 · 목
敎曰。位著乏人。莫若近日。太廟大享獻官當品。其將不得塡差。寧有如許苟艱之事。隸儀旣過。不得不從速變通。今日政工判判尹未差之代。從二品中。問于大臣加望。
정조 4년 · 강
命兵曹入直堂上罷職。郞廳汰去。
정조 4년 · 목
敎曰。禁軍將闕內用棍。雖是前例。而棍響哭聲。至徹大內。過時不止。事極無嚴。令兵曹判書。闕外開坐。査實以聞。近來兵曹堂郞。不有勅敎。多有不擇擬之故。雖有此等事。亦不檢飭。兵曹入直堂上罷職。郞廳汰去。
정조 4년 · 목
敎曰。在外玉堂許遞。政官牌招開政。○以權以綱爲校理。韓光近洪明浩爲副校理。安集爲判敦寧。徐有慶爲工曹判書。李性源爲漢城判尹。李聖圭爲兵曹參判。○再政。以任希敎爲同敦寧。姜彝正爲修撰。金魯鎭爲漢城右尹。兪彥鎬爲藝文提學。
정조 4년 · 목
敎曰。囚供是非。自在判付中。而王府文書。何等至重。口招事體。何等至嚴。則問目但以二十許乎塞責。決語直請依受敎議處。彼判堂之自初逡巡於兩囚捧供。雖或諉諸畏首畏尾之伎倆。旣已强赴之後。焉敢乃爾。該房曲循捧入。大是溺職。當該承旨從重推考。
정조 4년 · 강
命前監司李秉鼎。姑勿議處。
정조 4년 · 목
金吾。以秉鼎貪饕不法之罪。請議處啓稟。敎以。臺疏中諸條。觀其爲說。或屬心術之際。或在久遠之跡。又或已被譴已遭馭之事。而在朝家尙寬之政。不必更加盤問。而其餘莅藩時。各項不法。囚供全不分明。且令言者之言。節節爽實。所謂不燃之竈。烟何從生者。政是此人準備語也。其爲孤負分憂之罪。誠非細矣。此則當有按査之擧。姑勿議處。以侍決末。
정조 4년 · 강
命時囚金履仁議處。
정조 4년 · 목
義禁府啓言。文化縣監金履仁。以鳳岡書院院生裵德五騎馬院前事。徒配之律。難免不審之失。請刑推得情。敎以。除刑推議處。